﻿ 2,400 טון של ציפייה: החלה הנפת הגג באצטדיון חיפה | חדשות חיפה והקריות
2,400 טון של ציפייה: החלה הנפת הגג באצטדיון חיפה
by admin 5 ביוני 2012
הקמת הגג באצטדיון סמי עופר
הנפת גג אצטדיון סמי עופר יוצאת לדרך: הגג הייחודי בצורתו ובהיקפו (מעטפת בשטח 27 אלף מ"ר), הינו הגג הגדול ביותר שנבנה אי פעם לאצטדיון בישראל. משקל הפלדה לנשיאת הגג: 2400 טון. אומדן העלות הכוללת להקמת הגג הינו בהיקף של כ-67 מיליון שקל
החודש החלו עבודות הקמת גג אצטדיון סמי עופר בחיפה, במשקל כולל של כ- 2400 טון, עליה יותקנו החיפויים המרכיבים את הגג הייחודי. העלות הכוללת להקמת הגג הינה בהיקף של כ-67 מיליון ₪. גג האצטדיון הינו מרכיב מהותי בפרויקט המבוצע ע"י חברת האצטדיון הבינלאומי חיפה בע"מ, חברה בת של החברה הכלכלית לחיפה.
"הצבנו לעצמנו יעד להעמיד את האצטדיון המתקדם ביותר בארץ. חיפה תארח בשנה הבאה את טקס הסיום של המכביה במתקן מפואר שיארח עוד משחקים חשובים ואמנים מובילים מהעולם." אמר ראש עיריית חיפה יונה יהב.
מאמצע יוני, תחל התקנת הקירוי של גג האצטדיון, העשוי ממשטחי אלומיניום בתכנון וגוון ייחודי. גל פלג מנכ"ל החברה הכלכלית לחיפה ציין כי "הנפת הגג הינה שלב חשוב ועיקרי בבניית האצטדיון. שטחו של גג אצטדיון סמי עופר, הינו חסר תקדים בהיקפו – 27,000 מטרים רבועים ומכלול הגג יוקם על גבי קונסטרוקציית פלדה במשקל של 2400 טון. המלבן המרכזי של הגג, יהיה פתוח וזהה בצורתו לזה של מגרש הכדורגל שמתחתיו". פלג הוסיף:" השטח החיצוני של הגג יכוסה בקירוי שיעניק למבנה את המראה הזהוב ורוב שטחו יהיה מורכב מחומר מבודד, שמגן על היציעים והצופים מפני גשם ושמש ומשמש גם כמבודד אקוסטי".
אצטדיון סמי עופר, שיחליף את האצטדיון הקיים בקרית אליעזר, נבנה במימון של עיריית חיפה, המועצה להסדר ההימורים בספורט ואיש העסקים סמי עופר. האצטדיון שיכלול 30 אלף מושבים מקורים, נבנה בסטנדרטים גבוהים בהתאם לדרישות אופ"א והקמתו צפויה להסתיים במרץ 2013.
אצטדיון סמי עופרהפועל חיפהחדשותמכבי חיפה